Trump-aktor trekker seg – Fani Willis får fortsette
Affæren med Nathan J. Wade skapte trøbbel for statsadvokat Fani Willis i den høyprofilerte rettssaken mot Trump.  Siste akt i det som omtales som en såpeopera i amerikanske medier er klar: Bakgrunnen for kaoset er at Fani Willis satte Wade til å lede etterforskningen mot Trump – mens de hadde et forhold.  Ryktene om affæren nådde retten, og har blitt brukt for alt det er verdt av Donald Trump og hans advokater.  Den tidligere presidenten er tiltalt for forsøk på å endre valgresultatet i Georgia i 2020, og har brukt den mye omtalte affæren til å prøve å få hele rettssaken forkastet. De har også tatt til orde for at Willis må fjernes.  Bakgrunn: Sex-skandalen som kan redde Trump Fredag kom dommer Scott McAfee med sin beslutning:  Det var ikke nødvendig å fjerne statsadvokat Willis fra saken, men én av de to tidligere turtelduene måtte gå. Det ble Wade. – Jeg trekker meg til det beste for demokratiet, skrev han i sitt avskjedsbrev, og la til at han håpet rettssaken kunne fortsette så raskt som mulig.  Penge-spor Det avgjørende i saken har vært om Willis kan ha fått en økonomisk fordel av å lønne Wade samtidig som de to innledet en affære. Wade hadde i februar tjent over 6,8 millioner kroner på å lede etterforskningen mot Trump siden Wade ble ansatt i 2021. Trumps advokater har argumentert med at forholdet utgjør en interessekonflikt, og har vist til at noen av pengene Wade fikk for jobben, ble brukt til å ta med Willis på «råflotte ferier». Willis og Wade har sagt at deres forhold ikke har påvirket etterforskningen. Tror på Trump-anke Ifølge NTB er det et nederlag for Trump at Fani Willis nå får fortsette.  Eksperter mener likevel at saken ikke nødvendigvis er over for den profilerte statsadvokaten.  Dommer McAfee kom med kraftig kritikk mot hennes manglende dømmekraft i sin beslutning, og stilte også spørsmål ved hvor sannferdig hun forklarte seg om forholdet i retten, skriver AP.  – Problemene hennes er langt fra over, sier jusprofessoren Clark D. Cunningham til New York Times. Han arbeider ved universitetet i Georgia, og er også ekspert på etikk.  Ifølge New York Times har republikanerne «fått ferten av blod»  i saken, og enkelte skal være i gang med å lete etter nye måter å bli kvitt Fani Willis på.  Beslutningen fra dommer McAfee kan også ankes, men dette må i så fall godkjennes av ham.  – Trump og hans medtiltalte kommer garantert til å anke, sier jusprofessor Cunningham.
Statsadvokat Fani Willis får fortsette å lede valgpåvirkningssaken mot Donald Trump i Georgia. Det skjer fordi hennes tidligere romantiske partner, aktor Nathan J. Wade, har trukket seg.  Trump er tiltalt for forsøk på å endre valgresultatet i Georgia i 2020. og har brukt Willis’ og Wades affære til å prøve å få saken forkastet. Dommer Scott McAfee besluttet fredag at Fani Willis eller Nathan Wade måtte tre til side.  Nøkkelspørsmålet i saken har vært om Willis kan ha fått en økonomisk fordel av å lønne Wade samtidig som de to innledet en affære.